31996L0038
L 187/95
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 96/38/ЕО НА КОМИСИЯТА
от 17 юни 1996 година
за привеждане в съответствие с техническия прогрес на Директива 76/115/ЕИО на Съвета относно анкерните закрепвания на обезопасителните колани на моторни превозни средства
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаването на законодателствата на държавите-членки относно типовото одобрение на моторни превозни средства и техните ремаркета (1), последно изменена с Директива 95/54/ЕО на Комисията (2), и по-специално член 13, параграф 2 от нея,
като взе предвид Директива 76/115/ЕИО на Съвета от 18 декември 1975 г. за сближаването на законодателствата на държавите-членки относно анкерните закрепвания на обезопасителните колани на моторни превозни средства (3), последно изменена с Директива 90/629/ЕИО на Комисията (4), и по-специално член 3 от нея,
като има предвид, че Директива 76/115/ЕИО е една от отделните директиви по процедурата за типово одобрение на ЕИО, която беше установена с Директива 70/156/ЕИО; като има предвид, че следователно разпоредбите, определени в Директива 70/156/ЕИО относно системите, компонентите и отделни технически възли на превозните средства, се прилагат за настоящата директива,
като има предвид, по-специално, че член 3, параграф 4 и член 4, параграф 3 от Директива 70/156/ЕИО изискват към всяка отделна директива да бъде прикрепен информационен документ, включващ релевантните точки от приложение I към тази директива, а също така и сертификат за типово одобрение, базирано на приложение VI към упоменатата директива, с цел това типово одобрение да може да бъде компютъризирано,
като има предвид, че е възможно да се подобри защитата за пътниците срещу изхвърляне в случай на произшествие, като се налага изискване за минимум от надбедрени колани от тип 1 с устройство за прибиране на колана за всички места за сядане, разположени по посока на и обратно на движението на моторни превозни средства от категории М2 и М3 (с изключение на онези превозни средства, които са проектирани едновременно за градска употреба и за правостоящи пътници), както е предвидено в Директива 90/628/ЕИО на Комисията (5) ;
като има предвид, че влизането в сила на изменение е към Директива 77/541/ЕИО на Съвета (6), последно изменена с Директива 90/628/ЕИО, изискваща такива обезопасителни колани в превозни средства от категории М2 и М3, зависи от привеждането в съответствие с техническия прогрес на Директива на Съвета 74/408/ЕИО (7) , последно изменена с Директива 81/577/ЕИО (8) относно здравината на седалките и с настоящата директива относно анкерните закрепвания на обезопасителните колани;
като има предвид, че е направено позоваване на Директива 74/60/ЕИО на Съвета (9), последно изменена с Директива 78/623/ЕИО на Комисията (10) относно вътрешното оборудване на моторни превозни средства;
като има предвид, че разпоредбите от настоящата директива са в съответствие със становището на Комитета за привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Директива 76/115/ЕИО се изменя, както следва.
1.
Член 1 се чете както следва:
„Настоящата директива се прилага за анкерни закрепвания на обезопасителните колани на моторни превозни средства, предназначени за възрастни, пътуващи на седалките, разположени по посока на и обратна на движението“;
2.
В член 2 „приложение I“ се заменя с „приложение II А“;
3.
В членове 3 и 4 от Директива 76/115/ЕИО „Приложения I, III и VI“ се заменя с „Приложенията“;
4.
Приложенията се изменят в съответствие с приложението към настоящата директива.
Член 2
1. Считано от 1 януари 1997 г., никоя държава-членка не може, на основания, отнасящи се до анкерните закрепвания на обезопасителните колани:
-
да откаже, по отношение на даден тип моторно превозно средство, да предостави типово одобрение на ЕИО или национално типово одобрение, или
-
да забрани регистрацията, продажбата или пускането в движение на превозни средства,
ако анкерните закрепвания за този тип превозно средство или за тези превозни средства отговарят на изискванията от Директива 76/115/ЕИО, изменена с настоящата директива.
2. Считано от 1 октомври 1999 г., за превозни средства от категория М2 с максимално тегло, не надхвърлящо 3 500 кг, а за всички други превозни средства от 1 октомври 1997 г., държавите-членки:
-
не предоставят повече типово одобрение на ЕО, и
-
могат да откажат да предоставят национално типово одобрение,
за даден тип превозно средство на основания, отнасящи се до анкерните закрепвания на обезопасителните колани, ако изискванията от Директива 76/115/ЕИО, изменена с настоящата директива, не са изпълнени.
3. Считано от 1 октомври 2001 г., за превозни средства от категория М2 с максимално тегло, не надхвърлящо 3 500 кг, а за всички други превозни средства от категория М от 1 октомври 1999 г., държавите-членки:
-
считат, че удостоверенията за съответствие, които придружават нови превозни средства в съответствие с разпоредбите на Директива 70/156/ЕИО, вече не са валидни за целите на член 7, параграф 1 от настоящата директива, и
-
могат да откажат регистрацията, продажбата или пускането в движение на нови превозни средства, които не са придружени от сертификат за съответствие съгласно Директива 70/156/ЕИО,
на основания, отнасящи се до анкерните закрепвания на обезопасителните колани, ако изискванията от Директива 76/115/ЕИО, изменена с настоящата директива, не са изпълнени.
Член 3
1. Държавите-членки въвеждат в действие необходимите законови, подзаконови и административни разпоредби, за да се съобразят с настоящата директива, преди 31 декември 1996 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 17 юни 1996 година.